Ambient nadalenc i notícies diverses al ‘Fes Ta Festa’\nL‘exposició del pessebrista Bartomeu Marcé al ‘Fes Ta Festa’\tL‘exposició del pessebrista Bartomeu Marcé al ‘Fes Ta Festa’\nFalles, rentines i 'halhes' que ara ja són Patrimoni Immaterial de la Humanitat\tFalles, rentines i 'halhes' que ara ja són Patrimoni Immaterial de la Humanitat\nComença ‘l’any dels Pastorets’ al Fes Ta Festa\tComença ‘l’any dels Pastorets’ al Fes Ta Festa\nLes rondalles i enigmes de Joan Amades, en un nou disc\tLes rondalles i enigmes de Joan Amades, en un nou disc\nPerquè avui, entre d’altres coses, farem un repàs a l’Infosardana de la Confederació Sardanista de Catalunya, i recordarem l’acte celebrat el passat 20 de novembre a Calella, l’actual capital de la sardana, on es va presentar el programa d’actes previst per l’any vinent a Mollerussa, la que serà Capital de la Sardana del 2016. Aquest dia també es va anunciar que Figueres serà la capital sardanista del 2017, tot coincidint amb el bicentenari del naixement de l’il·lustre Pep Ventura.\nI ens fem ressò dels premis del ‘Dia de la sardana’, que es van lliurar també aquell dia, fent especial esment de la Medalla al Mèrit Sardanista, concedida a en Víctor Cibran i Climent; la medalla al Mèrit Musical, que va ser per al tenorista Jaume Vilà i Figueras; i la Medalla al Mèrit de la Dansa, atorgada enguany a l’Antonio Jaén Molina, de Banyoles. I també anunciarem l’acte d’aquest dissabte, dia 12, a la mateixa Sala Mozart, de Calella, on es presentarà la Guia Sardanista 2016.\nA més tots els temes musicals d’aquest segon programa del mes de desembre ja són nadales o tenen un clar regust nadalenc. Com els que hem triat del CD ‘Nadales, enregistrat l’any passat per la Carme Canela i la cobla Sant Jordi-Ciutat de Barcelona; o la particular versió de ‘El dimoni escuat’ d’en Cris Juanico, la Núria Feliu i la Dolors Boatella; o la sardana ‘Tendres records’, del sabadellenc Agustí Borgunyó amb la cobla Els Montgrins.\nTampoc hi faltarà La Columna del nostre director Jesús Ventura, que tot anunciant l’aparició de Infoculturapopular, un nou portal de la Generalitat de Catalunya dedicat a la cultura popular i tradicional, ens adverteix que ‘No podem quedar enrere’, fent referència a la necessitat de continuar mantenint la presència històricament pionera de la cultura popular i tradicional a la xarxa.\nTambé tindrem el segon capítol del ‘Resum de la temporada castellera 2015’ que ens ha preparat en Carles Esteve en la seva Crònica Castellera. I una altra de les Dites i refranys d’en Víctor Pàmies, que aquesta setmana assegura que ‘De més verdes en maduren’. I també tindrem una altra edició de la secció El Pessebre és un món dedicada a ‘Les figures’ del pessebre, com sempre, amb guió de l’Enric Benavent i la veu de l’Eulàlia Molera.\nI acabarem al so de les ‘Castanyetes’ que ens porta en Gustau Molas a la seva secció Els Secrets de l’Etnològic, que prepara curosament des del Museu Etnològic de Barcelona. I a Els Temes d’en Xino en Josep M. Francino ens portarà una nova versió de ‘La santa espina’, en aquest cas una de molt clàssica, la interpretada per la Coral Polifònica de Puig-reig i la Cobla La Principal de La Bisbal.


La Fundació del Paisatge treballarà per la difusió de la marca Horta i per la captació de patrocinis — Regidories d’Urbanisme, Mobilitat, Vialitat, Trànsit i Horta i d’Habitatge i Transició Ecològica – La Paeria – Ajuntament de Lleida\nEt trobes a:Inici/Arqueologia, Paisatge i Patrimoni/Notícies/La Fundació del Paisatge treballarà per la difusió de la marca Horta i per la captació de patrocinis\nEl Patronat ha aprovat el pla de treball i el pressupost d’aquest ens municipal\nLa Fundació del Paisatge de Lleida prioritzarà en el seu pla de treball per a l’any vinent la divulgació i la difusió de la marca “Horta de Lleida” com a segell de qualitat per als productors de Lleida, per tal de promoure la seva diferenciació per part del consumidor i aconseguir un impacte positiu en l’economia local. S’elaborarà un pla de comunicació amb les accions a desenvolupar.\nAquesta és una de les línies principals d’aquest pla de treball, que es va aprovar en la reunió del Patronat de la Fundació celebrada ahir, i que també inclou l’elaboració d’un pla estratègic de patrocini per tal de captar i mantenir patrocinadors que financin projectes de millora del paisatge de Lleida. Està previst crear un dossier de patrocini i es dissenyaran accions per reforçar la relació amb els patrocinadors.\nUna altra de les apostes importants de cara a l’any vinent serà la creació d’una campanya de comunicació a favor del Turó i l’entorn de la Seu vella, que tindrà com a públic objectiu la ciutadania de Lleida i se centrarà a divulgar accions com el pla de manteniment del monument.\nA més, la Fundació també seguirà vetllant per l’aplicació de l’ordenança del paisatge de Lleida, amb una especial incidència en els aspectes que generen un impacte més negatiu en el paisatge de la ciutat.\nEl Patronat també va aprovar el pressupost de l’ens per a l’any vinent, que serà de 85.500 euros.\nCategories: marca Horta, Horta de Lleida, Fundació del Paisatge, Horta


SOCIETAT - 24/07/2019 17:45 / Redacció\nEl pare del nen assassinat a l'atemptat terrorista de Barcelona reclama justícia\nUna de les persones que més va lluitar des del primer dia per esclarir tota la veritat sobre els atemptats de la Rambla és Javier Martínez. El pare del nen de tan sols 3 anys que va morir a Barcelona, no ha pogut descansar des d'aquell dia i ara ha enviat un escrit a l'Audiencia Nacional per tal que s'obri una investigació per saber què va passar.\nGran pla general del minut de silenci a plaça de Catalunya amb motiu de l'atemptat terrorista a Barcelona.\nDesprés de viure el pitjor malson de la seva vida i arran de les publicacions del diari Público, el pare del nen que va morir en l'atemptat del 17 d'agost, Javier Martínez, ha decidit passar a l'acció perquè l'Audiencia Nacional obri una investigació contra l'imam de Ripoll.\nA l'escrit, Javier Martínez també demana que compareguin dos agents del CNI espanyol, els informes de l'imam i dels altres terroristes que tinguin els piolins, el testimoni de dos piolins que van visitar el terrorista Es Satty i la del subdirector general d'Institucions Penitenciàries, Javier Nistral.\nDesprés que es fessin públiques les informacions del diari Público sobre l'atemptat i la relació del CNI, el mateix Javier Martínez va publicar a les xarxes una piulada assegurant que se sentia amenaçat.\nParaules clau: JUSTÍCIA


Iker Romero torna al Palau amb el Füchse Berlín: “Tot plegat se’m fa estrany”\nL’exblaugrana Romero torna al Palau Blaugrana per jugar davant el seu exequip amb sentiments molts especials per a un home que va vestir 8 anys la samarreta blaugrana\n04 d’oct. 12\nIker Romero va vestir la samarreta blaugrana durant 8 temporades. A la fi de la temporada 2010/11 va canviar la samarreta blaugrana per la del Füchse Berlín i, dues temporades després, torna al Palau per enfrontar-se dissabte a les 16.15 h “al Club que ha marcat la meva vida”, segons ha explicat a www.fcbarcelona.cat\nRomero viurà dissabte un dia ben especial per ell. “Per mi tornar al Palau és molt especial, tinc moltes ganes de tornar a la que va ser durant molts anys casa meva i poder jugant davant d’una gent que m’estimo molt”. Explicava en conversa telefònica.\n“A la vegada també és estrany per mi, ja que vinc a fer-ho amb una altra samarreta i un altre equip. Tot plegat se’m fa estrany”, comentava Iker Romero.\nRespecte al que pot arribar a sentir en el moment de saltar a la pista que va ser la seva durant 8 anys, Romero és clar: “Quan arribi al Palau i surti a la pista crec que estaré nerviós. La gent em rebrà molt bé, com sempre ho ha fet. Desitjo poder gaudir del partit i fer-ho el millor que pugui, però és una situació molt especial per mi”.\nEl Barça, favorit\nParlant de la vessant més esportiva del partit de la segona jornada de la VELUX EHF Champions League, Iker Romero s’expressa amb la franquesa que sempre l’ha caracteritzat: “Crec que el Barça és favorit per al partit de dissabte. Els he vist durant aquest inici de temporada i tenen un joc superior a nosaltres. Potser han perdut en atac amb la marxa de Nagy i Igropulo, però l’arribada de Sterbik els dóna un plus a la porteria”.\n“Amb la seva defensa, la porteria, el seu contraatac i jugant al Palau, crec que són favorits, però nosaltres intentarem donar-ho tot per aconseguir girar això”, comentava Romero, analitzant quines són les possibles claus del partit.


Associació de veïns de Sant Pere: de desembre 2009\nCap d'any a Sant Pere\nPorta't el raïm, les copes, la festa, la xerinola, el tanga vermell, el que vulguis, ens trobem abans de les dotze a la Torre Roja per celebrar l'entrada del nou any.\nI després si vols l'ajuntament proposa:\nL'orquestra Beverly ens donarà la benvinguda de l'Any Nou a la sala gran del centre cívic de Les Faldes del Montseny\nPer qui vulgui celebrar el Cap d'any en companyia, enguany proposem una magnífica festa a les Faldes. La festa començarà a les 21 hores amb un sopar obert a tothom on cadascú es portarà el seu (hi haurà servei de microones i neveres). I a les 23:30 hores l'Orquestra Beverly començarà la seva actuació donant la benvinguda a l'Any Nou amb bona música.\nL'entrada és lliure, tant per qui vulgui assistir al sopar com per qui només vulgui anar a ballar.\nEnviat per AVSP a 12:48 0 comentaris\nEL Pare Noël visita Sant Pere\nEnviat per AVSP a 12:19 0 comentaris\nResultats del 13D\nCens 3098 (IESC)\nEnviat per AVSP a 12:06 0 comentaris\nAquesta recepta es divertida si la fas amb els nens, nosaltres ho fem i ens ho passem molt bé encara que quedem una mica bruts de farina, però les galetes surten molt bones i poden durar uns quans dies (si las mames les guardem).\n100 grs. de mantega que ha d'estar ben tova, ho desfeta\n3 cullarades soperes de llet\n1/2 cullarada sopera de vainilla en pols\n1 ou sencer i tenir a punt el rovell d'un altre ou per pintar les galetes.\n2 cullaredetes de postre de llevat en pols\nDamunt del marbre de la cuina es posa en una pila tota la farina, s'hi fa un clot al mig i s'hi van posant tots els altres ingredients alhora. Es va barrejant tot amb les mans fins que queda una pasta fina i homogènia (si s'enganxen les mans, poseuvos-hi farina)\nAleshores agafarem un corró o bé una ampolla de vidre (tambè enfarinat tot) i estirarem la pasta fins que quedi una làmina ben fina.\nRetallarem amb les formes que volguem la pasta per fer les galetes (amb la punta d'un ganivet o amb motlles).\nEl següent pas és pintar amb el rovell de l'ou la part de sobre de les galetes.\nEncendrem el forn per tenir-lo a punt. Posarem les galetes en la plata una mica enfarinada en el mig del forn i courem les galetes a FORN FLUIX uns 15 minuts. Si es vol que quedin daurades per sobre encendrem un moment el gratinador.\nEls retalls que van quedant es tornen a pastar i a estirar amb el corró per fer més galetes (en poden sortir unes 3 plates ben plenes)\nBon profit i que vagi de gust!\nEnviat per AVSP a 15:40 0 comentaris


Donat que totes les informacions ens fan preveure que les actuals\nrestriccions que afecten a les competicions esportives s’allargaran fins a\nprincipis de gener, us comuniquem que la regata Rei en Jaume Costanera\nLamentem que malgrat haver-la posposat dues vegades, finalment no\npuguem celebrar-la. Estem convençuts que l’any que ve, podrem comptar\namb tots vosaltres i serà tot un èxit!\nEl Club Nàutic Salou, per delegació de la Federació Catalana de Vela es complau en organitzar la Regata Rei en Jaume Costanera 2020 per a iots de Creuer.\nLes proves es celebraran els dies 12 i 13 de desembre de 2020 en aigües properes al Club Nàutic Salou.\nHi podran participar totes les embarcacions amb certificat de ràting ORC en vigor. Aquelles embarcacions sense certificat de medició expedit durant l’any en curs i que vulguin participar hauran de navegar dins el grup ORC PROMOCIÓ.\nEl formulari d’inscripció s’haurà de presentar abans de les 20:00 hores del divendres 11 de desembre de 2020 per correu electrònic a vela@clubnauticsalou.com o presencialment a la secretaria del club.


Socialdemocràcia i Progrés es convertirà en un 'moviment polític' el proper 25 de maig - FÒRUM.ad\nSocialdemocràcia i Progrés es convertirà en un ‘moviment polític’ el proper 25 de maig\nEl 07/05/13 17:26\nSocialdemocràcia i Progrés es convertirà probablement en un ‘moviment polític’ després de l’assemblea constituent que se celebrarà el proper 25 de maig. Així ho ha manifestat el president del grup parlamentari mixt i integrant de la plataforma, Jaume Bartumeu, al programa Hora L de la Cadena Ser Andorra. Bartumeu ha explicat que en el si de l’assemblea es decidirà quina forma pren el projecte però que ell defensarà la constitució d’un moviment polític que ha definit com una ‘matisació de partit polític’.\nJaume Bartumeu aposta perquè Socialdemocràcia i Progrés es converteixi en un moviment polític que tingui una estructura com a organització política però sense ‘entestar-se a fer grans estatuts que a la pràctica són de difícil gestió’. La convocatòria de l’assemblea la signen 21 persones i s’ha fet arribar a diversos simpatitzants del PS per explicar-los els motius pels quals han deixat el partit i per fer-los extensiva la invitació a l’assemblea del dia 25 de maig.\nPel que fa a la posició que podria ocupar Bartumeu en el futur moviment polític, ha volgut deixar clar que no formarà part de la comissió executiva o de la junta directiva i ha afegit que si després hi ha un òrgan ‘que li podem dir comitè directiu’ que es reuneixi unes quantes vegades a l’any per debatre les actuacions prioritàries, sí que li agradaria formar-ne part. En aquest sentit, ha insistit que a l’activitat executiva del moviment ‘ni em toca ni hi vull ser’. Respecte a la possibilitat de tornar a ser candidat, Bartumeu ha dit que ‘si la candidatura l’hem de presentar demà, la contesta és no’ i pel que fa a dos anys vista, no ha volgut concretar tot i que ha explicat que ‘no estic preparant res per ser candidat’. De tota manera, després del trencament que s’ha produït al si del PS, Bartumeu ha reconegut que l’alternativa al Govern ‘està lluny’ però ha afegit que ‘ja ho estava la nit electoral del 2011’.\nNotícia Anterior: El Govern ultima el projecte de llei per permetre que els comuns puguin executar les sancions i tributs impagats\nSegüent Notícia: Obert el termini per participar en el concurs ‘Contes que compten’ 2013


Cursa de transports L'HOSPITALET 2009. Resultats | Promoció del Transport Públic\nThe public transportation give us more\nTools for travelling\nSupport of the bus\nTo stand up for the public transport\n25 years standing up for the public transpor\nCursa de transports L’HOSPITALET 2009. Resultats\nL’HOSPITALET DE LLOBREGAT. 25 de setembre de 2009\nEl transport individual s’imposa a les cinc rutes urbanes celebrades a la I Cursa de Transports de l’Hospitalet: moto, bicicleta, taxi i cotxe; però només la bicicleta aconsegueix dos triomfs.\nEl cotxe queda en darrera posició a la meitat de les curses.\nEl transport públic ha quedat en primera o segona posició allà on circulava en via reservada (Rodalies Renfe, Metro TMB i Metro FGC), cosa que dóna idea de la importància de protegir la circulació dels transports públics urbans a les rutes on aquests no han obtingut bona puntuació.\nPels usuaris, la moto costa 15 vegades més que la bicicleta; pel conjunt de la societat, la moto és 27 vegades més cara que la bicicleta degut a les externalitats.\nAvui, 25 de setembre de 2009, s’ha celebrat a l’Hospitalet de Llobregat la primera Cursa de Transports, amb la participació de 29 persones. L’activitat s’ha organitzat per part de l’Àrea de Medi Ambient i Sostenibilitat de l’Ajuntament de l’Hospitalet, en col·laboració amb l’associació Promoció del Transport Públic (www.transportpublic.org).\nL’objectiu de la Cursa de Transports és comparar l’ús de diversos mitjans de transport per realitzar un mateix desplaçament entre dos punts. La Cursa de Transports de l’Hospitalet ha comptat amb els següents mitjans de transport: a peu, en bicicleta, moto, cotxe, taxi, transport públic (metro o autobús). La cursa pretén valorar, a més del temps emprat per a desplaçar-se, els costos directes que assumeix l’usuari (amortització del vehicle, assegurances, consumibles, aparcaments, etcètera) i les externalitats que provoca a la societat en concepte d’impacte ambiental i social (canvi climàtic, contaminació local, accidents, etcètera).\nEn el cas de l’Hospitalet s’han realitzat rutes des dels següents orígens:\nSanta Eulàlia. Ciutat de la Justícia. Porta Gran Via\nPubilla Cases. Hospital de la Creu Roja. Entrada general Av.Josep Molins\nCollblanc. Mercat de Collblanc. Davant d’entrada Pàrking\nBellvitge. Biblioteca de Bellvitge. Entrada general\nBarri Sanfeliu. Poliesportiu Sanfeliu. Entrada general\nRuta interurbana: Plaça Catalunya de Barcelona. Des del quiosc del Corte Inglés\nEl final de totes les rutes ha estat la plaça de l’Ajuntament 11, de l’Hospitalet de Llobregat. Les rutes seleccionades intenten donar representativitat als desplaçaments quotidians de la ciutat, des dels seus diversos barris i equipaments: Ciutat Judicial, Hospital, Mercat, Biblioteca i un poliesportiu.\nNOVETATS A LA CURSA DE L’HOSPITALET\nLa cursa de l’Hospitalet s’estrena a la ciutat amb un esquema de transports públics enrarit per les obres de millora de la línia 5 del metro, que han obligat a tallar el servei ferroviari entre Collblanc i Can Boixeres per poder construir el nou intercanviador d’Ernest Lluc (metro, tramvia i bus), situat entre l’Hospitalet i Barcelona; per executar el nou vestíbul adaptat a PMR de l’estació de Can Vidalet, entre l’Hospitalet i Esplugues de Llobregat.\nAquesta circumstància ha beneficiat, de forma col·lateral, les connexions internes de l’Hospitalet de Llobregat, ja que les llançadores que supleixen la manca de metro a la línia 5 estableixen nous recorreguts entre els barris de la ciutat i els connecten amb l’estació central de Renfe de l’Hospitalet. Dues de les rutes de la cursa podran beneficiar-se d’aquests serveis substitutoris del Metro, des del barri de Pubilla Cases i de Sanfeliu. En l’actualitat, i gràcies a aquest servei substututori, tots els barris de la ciutat queden connectats amb la seva estació ferroviària principal.\nL’HOSPITALET, UNA MOBILITAT EXCEPCIONAL\nL’Hospitalet de Llobregat i Barcelona són líders indiscutibles en mobilitat sostenible en el rànquing de les 10 ciutats més poblades de Catalunya. Els habitants de les dues ciutats només empren el transport privat motoritzat en el 21% dels seus desplaçaments. A més l’Hospitalet gaudeix de la taxa de motorització més baixa d’aquestes deu ciutats, amb 402 vehicles (turismes i motos) per cada 1.000 habitants; cosa que evidencia l’escassa dependència del vehicle privat que tenen els hospitalencs i hospitalenques. La segona ciutat de Catalunya també és líder en mobilitat no motoritzada, sobretot a peu, ocupant el segon lloc només després de Santa Coloma (veure annex). L’Hospitalet mira al futur amb optimisme, l’oferta ferroviària de l’Hospitalet situa la ciutat en una posició capdavantera a Europa, amb 16 estacions de metro (TMB i FGC), dues de Rodalies i una de tramvia en només 13 km2, a les quals s’hi sumaran les 6 noves estacions que aportarà la línia 9 a partir de 2014.\nEl repte de l’Hospitalet del futur serà consolidar la seva mobilitat sostenible i garantir la integració dels seus barris, que s’han vist obligats a créixer d’esquenes per motius històrics. Sens dubte, el transport públic serà un element clau per la integració territorial a una ciutat on el 78% dels desplaçaments són sostenibles, una situació de partida extraordinària.\nRESULTATS DE LA CURSA: ELS TEMPS DE VIATGE\nEn tots els casos s’ha tingut en compte el temps de porta a porta; és a dir, comptant-hi l’accés fins l’aparcament del vehicle privat, el temps d’accés a la parada i espera pel transport públic, etcètera.\nTot i que no hi ha una victòria hegemònica per un mitjà de transport, es pot afirmar que el vehicle individual ha guanyat les curses urbanes, i el públic les interurbanes. La bicicleta ha estat el mitjà de transport individual amb més victòries (2) i el cotxe el que ha comptat amb més darreres posicions (3). El transport públic ha quedat en primera o segona posició allà on existia un mode ferroviari (Rodalies Renfe, Metro TMB i Metro FGC), cosa que dóna idea de la importància de protegir la circulació dels transports públics urbans a les rutes on aquests no han obtingut bona puntuació.\nAquests han estat els resultats:\nRUTA 1. Barri Santa Eulalia.\nTransport públic col·lectiu.\nMetro FGC L8\nRUTA 2. Barri Pubilla Cases\nHospital General de\nl’Hospitalet (Creu Roja)\nTransport públic col·lectiu\nRUTA 3. Barri Collblanc\nMercat de Collblanc\nRUTA 4. Barri Bellvitge\nBiblioteca de Bellvitge\nMetro TMB L1\nRUTA 5. Barri Sanfeliu\nRESULTATS DE LA CURSA: ELS COSTOS DIRECTES I EXTERNS\nTant els costos directes com els costos externs indiquen que la mobilitat sostenible és la més eficient des del punt de vista econòmic.\nEls costos directes inclouen la mitjana de la despesa per posar a punt un vehicle i fer-lo funcionar. Per tant s’hi compten des de les grans despeses fixes com l’adquisició i les assegurances, fins les despeses variables (aparcaments, benzina, manteniment…). Els costos directes del vehicle privat són la mitjana de tots aquets costos al llarg de cada quilòmetre recorregut per un vehicle al llarg de la seva vida útil. Els costos directes del transport públic col·lectiu no són proporcionals al recorregut realitzat, atès que l’esquema tarifari és zonal i no quilomètric. En el cas de l’Hospitalet, la targeta de transport més utilitzada és la T-10 integrada, que representa un cost unitari per viatge de 0,77 Euros. El transport públic taxi té el preu de la carrera, on es compte la baixada de bandera i una tarifa quilomètrica addicional.\nEls costos externs, s’expliquen com la factura social i ambiental de la mobilitat, i són de l’ordre del 10% dels costos directes, encara que no són assumits directament per l’usuari. Segons l’estudi d’INFRAS (2004), els costos externs a Europa ascendeixen a 650.275 milions d’Euros i es reparteixen en els conceptes de canvi climàtic (30%), contaminació local (27%), accidents (24%), soroll (7%) i altres (12%). En el cas de la mobilitat no motoritzada, els costos externs són nuls; i en el cas dels transports públics, es redueixen un terç respecte la mobilitat privada motoritzada.\nTaula amb els costos mitjans\n€ per km\n(1). Despeses segons carrera:\nRuta 1: 6,15€. Ruta 2: 4,85€. Ruta 3: 8,30€. Ruta 4: 7,00€. Ruta 5 7,25€: Ruta 6 12,70€.\n(2). Cal afegir despeses d’aparcament, estimades en 3€ en destinació. L’origen es considera aparcament en superfície no regulat o aparcament privat en règim de lloguer o propietat\nSi només comptem el cost d’operació (allò que paga l’usuari directament), moure’s en bicicleta s’estima en només 0,02 € per quilòmetre per a un desplaçament urbà. Moure’s en moto suposa una mitjana de 0,29 € per quilòmetre per trajecte (15 vegades més car) i en cotxe, sense comptar aparcament, és de 0,87€ (44 vegades més car).\nSi afegim els costos socials i ambientals (costos externs), la diferència entre els mitjans sostenibles i els motoritzats es fa molt més important. Així, moure’s en moto suposa una despesa 27 vegades superior per cada quilòmetre, i anar en cotxe, sense comptar aparcament, 48 vegades més.\nTaula amb els costos per cada mitjà i a cada ruta recorreguda a l’Hospitalet:\nCostos indirectes (€)\nCostos totals (€)\nConsiderant el cost que suposa fer dos desplaçaments al dia de dilluns a divendres (10 desplaçaments) veim que el cost setmanal que suposa moure’s en cadascun d’aquests mitjans de transport varia molt. Per exemple, a la ruta des del Barri de Santa Eulàlia anar a peu o en bicicleta només suposaria uns cèntims a la setmana, anar amb moto costaria 9,20 € i anar en cotxe, sense comptar aparcament, costaria 27,50 €. Mensualment, això suposaria una despesa aproximada de 40,48 € el cas de la moto i de 121,00 € en el cas del cotxe, sense comptar aparcament.\nAnar a peu o en bicicleta, es la manera més sostenible, més saludable i més econòmica de moure’s, a més de ser una de les opcions més ràpides en desplaçaments urbans. El transport púlblic en via reservada ha obtingut sempre primeres o segones posicions en les diverses rutes celebrades a la ciutat, ja sigui a través del Metro TMB, Metro FGC o Rodalies Renfe.\nEn aquest sentit, podem concloure que a la Cursa de Transports de l’Hospitalet de Llobregat ha guanyat l’ecomobilitat.\nDes de l’Ajuntament de l’Hospitalet de Llobregat i la PTP volem agrair la participació de tots els assistents a la cursa perquè ens han ajudat a demostrar, una vegada més, que hi ha alternatives eficients al vehicle privat i motoritzat que s’han de continuar potenciant.\nMés informació sobre els resultats a la web: www.transportpublic.org/cursa i a la web de l’Àrea de Medi Ambient i Sostenibilitat de l’Ajuntament de l’Hospitalet.\nTAULA 1. Percentatge dels desplaçaments en transport privat motoritzat, transport públic col·lectiu i mobilitat no motoritzada, segons els hàbits dels residents a les 10 primeres ciutats catalanes.\nGRÀFIC 1. Gràfic amb la proporció de transport privat motoritzat, transport públic col·lectiu i mobilitat no motoritzada de tots els desplaçaments que es produeixen sobre l’Hospitalet (inclosos no residents) segons siguin mobilitat interna o de connexió amb altres municipis .\nTelevisió de l’Hospitalet. 26/09/2009\nA partir del minut 11:58\n25 de September de 2009\nTags: PTP documentsTransport race\nPreviousPrevious post:Entrevista al president de la PTP sobre la DiagonalNextNext post:Cursa de transports L’HOSPITALET


Jordi Navarro: Compte General del 2013 a Girona\nCompte General del 2013 a Girona\nDemà dilluns al ple municipal de Girona (ordre del dia), es votarà l'aprovació final del Compte General del 2013, que significa el tancament definitiu del pressupost i el conjunt de comptes municipals de l'exercici anterior, i que serveix per analitzar el grau de compliment de les previsions (ingressos i despeses) fetes en l'aprovació del pressupost. Al mes de març l'equip de govern va donar compte al ple de la liquidació del pressupost; posteriorment es va crear la comissió de comptes i es va obrir un període d'exposició pública obert a ciutadans, entitats i grups municipals per presentar possibles reclamacions, i ara torna definitivament al ple municipal.\nCom tot allò relacionat amb la hisenda municipal, es tracta d'una qüestió tècnicament feixuga i complicada de fiscalitzar. Des de sempre, les institucions han convertit la manca de transparència i la complexitat tècnica en la garantia perquè aquests processos siguin tancats i allunyats del control democràtic de la ciutadania. Períodes d'exposició pública que pràcticament no es publiciten, dificultats per accedir de manera efectiva a la documentació, una nul·la tasca de síntesi i pedagogia per transmetre la informació, etc., tot plegat fa gairebé impossible que un ciutadà o ciutadana qualsevol pugui participar i fer el seguiment de la gestió econòmica dels ajuntaments. I el de Girona, malauradament, no n'és una excepció.\nAixí doncs, la liquidació del pressupost i l'aprovació del Compte General tracta d'una qüestió bàsica de la gestió econòmica municipal, però que sol passar desapercebuda pel nul interès de l'Ajuntament per convertir aquest procés en un autèntic exercici de transparència i control democràtic. De fet, des de la mateixa CUP hem tingut dificultats per fer-ne un seguiment acurat i poder traslladar tota la informació correctament a la ciutadania. En aquest sentit, és un repte per al futur ser capaços de difondre aquest procés correctament per fer-lo arribar a la ciutadania i donar-li la importància política que es mereix. El tancament del pressupost és tan important com l'elaboració, i per tant els mecanismes de transparència i participació cal que s'apliquin des del principi fins al final del procés.\nTot i no haver-ne pogut fer una anàlisi en profunditat, sí que hem aconseguit detectar algunes partides bàsiques que no s'han executat com estava previst al pressupost. Això ens demostra que si algunes polítiques municipals no són prou efectives moltes vegades no és per la manca de recursos i instruments, sinó per la poca voluntat política de l'equip de govern. Per exemple hem vist que hi ha partides importants amb un grau d'execució baixíssim (entre parèntesi, el percentatge de la partida que s'ha gastat), com ara Pla de Dinamització Comercial (30%), Projecte "Aixecar persianes" (11,4%), Promoció de la sostenibilitat (57,9%), Centre de dia - Infància en risc (35,1%), Projectes d'Educació (21,9%), Cooperativisme (6%) o Programa Igualtat de Gènere (1,1%), per posar alguns exemples. En d'altres casos, encara més escandalosos, directament no s'han començat ni a executar, com és el cas de les partides de la Taula de Coordinació Local pel Dret a l'Habitatge, el projecte Carmanyola o Actuacions Cases d'Oficis.\nPer tot això, el nostre vot en l'aprovació definitiva del Compte General del 2013 no podrà ser favorable. Sabem que des d'un punt de vista tècnic no hi ha irregularitats que haguem pogut detectar, i que la votació d'avui és bàsicament un tràmit, però la CUP no pot donar l'aval polític a la manera com es van gastar els recursos municipals durant el 2013, de la mateixa manera que tampoc vam avalar-los en el moment de la serva aprovació. Amb el nostre vot també reivindicarem la necessitat que aquest procés de supervisió sigui realment democràtic i participatiu, i que de cares a l'any que ve culmini, almenys, amb una audiència pública en què s'exposin els números de manera clara i entenedora per al conjunt de gironins gironines.


Segon Congrés Mundial per la Pau - ICIP\nSegon Congrés Mundial\nDel 15 al 17 d’octubre Barcelona acollirà el Segon Congrés Internacional per la Pau, una trobada de representants i organitzacions del pacifisme a nivell mundial organitzada per l’International Peace Bureau (IPB) i l’ICIP.\nAmb el títol “(Re)imagina el món. Acció per la pau i la justícia”, el congrés comptarà amb participants de 40 països, amb activitats presencials, conferències i tallers, la majoria dels quals tindran lloc al Centre de Cultura Contemporània de Barcelona (CCCB).\nL’esdeveniment vol ser un punt de trobada de diferents actors del pacifisme internacional, redefinir l’acció per la pau i, com diu el lema del congrés, reimaginar el món sota el prisma de la cultura de pau.\nAl mateix temps es vol afavorir sinergies entre organitzacions i individus, i entre moviments socials interconnectats que lluiten per la justícia global: defensores de la pau i el desarmament, activistes feministes i LGTBI+, ecologistes i activistes del clima, antiracistes i indígenes, defensors dels drets humans i sindicalistes.\nA causa de la situació actual de pandèmia, el congrés tindrà un format híbrid i moltes de les activitats es podran seguir a través d’internet.\nMés de 30 ponents\nDurant els tres dies del congrés hi haurà xerrades i conferències a càrrec de més d’una trentena de ponents. Entre els participants hi ha noms destacats com Noam Chomsky, Vandana Shiva, Jody Williams, Martin Chungong, Wada Masako i Beatrice Fihn. També es faran diferents tallers sobre ‘Economia de pau’, ‘Acords de pau per acabar guerres’, ‘Periodisme noviolent per a la pau’ o Pau, racisme i migracions’.\nL’organitzador principal del congrés és l’IPB, una entitat que té la seva oficina central a Berlín i compta amb oficines a Barcelona i Ginebra. L’oficina de la capital catalana funciona des de fa quatre anys i des d’aquí és dinamitza la campanya internacional per la reducció de les despeses militars, la Global Campaign on Military Spending (GCOMS), gestionada en col·laboració amb el Centre Delàs.\nL’IPB té una xarxa de 400 membres i el Centre Delàs forma part de la junta directiva. A Catalunya, a més del Centre Delàs, hi ha altres entitats que formen part de l’IPB: Justícia i Pau, Fundipau, Unipau, Escola deCultura de Pau i Fundació Carta de la Pau dirigida a l’ONU.\nActivitats de l’ICIP\nAmb motiu del congrés, l’ICIP està preparant diverses activitats, inclosa l’estrena d’una nova exposició sobre violència a l’Amèrica Central i tres conferències, a més d’un concert i un homenatge a l’Arcadi Oliveres.\nDurant els tres dies del Congrés es podrà veure a la Plaça de Joan Coromines l’exposició “Cara a cara amb les violències. Relats de resiliència a Centreamèrica”, creada pel col·lectiu Ruido Photo.\nDurant la celebració del congrés, l’ICIP organitzarà tres conferències amb diferents col·laboradors. El dissabte 16 a les 12 h tindrà lloc l’activitat “Dones en la diàspora construint la pau” on es presentarà i parlarà del nou informe ICIP, “Les dones i la construcció de la pau des de la diàspora i l’exili a Europa”.\nLa segona conferència tindrà lloc el diumenge 17 d’octubre a les 10.45 i es titula “10 anys de pau al País Basc: el paper de la societat civil”. Se centrarà en el paper que han jugat i segueixen jugant en el procés de pau diverses organitzacions de la societat civil al País Basc. També es recordarà la Conferència Internacional de Pau que l’organització social basca Lokarri va organitzar el 17 de setembre de 2011.\nL’última de les xerrades organitzades per l’ICIP també es farà diumenge 17 a les 10.45. Es titula “Defensar els drets humans, promoure la pau”. S’organitza amb l’Agència Catalana de Cooperació al Desenvolupament (ACCD) , en representació del programa Ciutats Defensores dels Drets Humans, i es parlarà de les múltiples connexions entre defensar els drets humans i construir la pau.\nUn concert i un homenatge a l’Arcadi Oliveres\nL’ICIP també serà un dels responsables de liderar la part lúdica del festival amb un concert que es farà el dissabte per la tarda al Pati de les Dones del CCCB (17.30h). En aquest concert hi participarà Bigwé i la cantant Memi Sillah i la seva banda.\nAbans de la música, les entitats de pau de Catalunya retran un homenatge a l’activista Arcadi Oliveres, qui va morir el passat 6 d’abril. En aquest acte es recordarà la seva figura clau pel moviment de pau català.\nTallers en el marc del Congrés\nDones en la diàspora construint la pau\n10 anys de pau al País Basc: el paper de la societat civil\nDefensar els drets humans, promoure la pau


Impuls a la candidatura Pirineus-Barcelona 2030\nActualitzada 07/05/2021 a les 09:52\nEl Govern entrega al COE el treball tècnic per formalitzar la petició al COI\n© Meritxell Budó i Alejandro Blanco ahir a la seu del Comité Olímpico Español a Madrid.\nLa consellera de la Presidència i portaveu de la Generalitat, Meritxell Budó, es va reunir ahir a la seu del Comitè Olímpic Espanyol (COE) amb el president d’aquest organisme, Alejandro Blanco, i tots dos van reafirmar el compromís a donar suport i tirar endavant amb la candidatura Pirineus-Barcelona el 2030 per acollir els Jocs Olímpics i Paralímpics d’Hivern.\nBudó, que va estar acompanyada pel delegat del Govern a Madrid, Gorka Knorr, i pel Secretari General de l’Esport i l’Activitat Física i responsable de la candidatura, Gerard Figueras, va entregar a Blanco el llistat complet de treballs realitzats des de la Generalitat fins a la data en relació amb el projecte olímpic d’hivern.\nBudó i Blanco van reiterar el seu compromís amb el projecte i es van citar a continuar treballant per poder formalitzar la candidatura davant del Comitè Olímpic Internacional (COI). La gestió de la Covid-19 va impedir que es formalitzés la candidatura davant del COI l’any passat. En principi, estava previst fer-ho al juliol, però finalment no es va poder fer per motius d’agenda, ja que era necessari reunir tant el Comitè Olímpic Espanyol (COE) com les tres administracions implicades en l’organització de l’esdeveniment: la Generalitat, el Govern espanyol i el d’Aragó.\nEl projecte olímpic pretén sumar Andorra, França i el Pirineu aragonès, així com recuperar el trampolí dels Jocs Olímpics de Sarajevo (Bòsnia i Hercegovina).\nEls olímpics espanyols es vacunaran aquest mes\nTots els esportistes espa- nyols que viatgin a Tòquio per disputar els Jocs Olímpics, que se celebraran entre el 23 de juliol i el 8 d’agost d’aquest estiu, seran vacunats al llarg d’aquest mes de maig. Finalment se’ls vacunarà amb la de Pfizer (dos dosis) i no amb la de Jannsen (una), com tenia previst al principi el govern espanyol. Segons va explicar la ministra de Sanitat, Carolina Darias, es farà ús d’“una provisió de vacunes per a missions logístiques internacionals i per al viatge de la família olímpica, i serà amb Pfizer”. L’elecció de la vacuna de Pfizer arriba després de l’acord firmat ahir pels laboratoris BioNTech i el Comitè Olímpic Internacional.\nA l’acte també van ser presents el ministre de Cultura i Esports, José Manuel Rodríguez Uribes, i la ministra de Defensa, Margarita Robles, ja que les Forces Armades prestaran ajuda en la logística per portar les dosis als doscents quaranta esportistes classificats fins a la data per als Jocs Olímpics, encara que els que aconsegueixin el bitllet per a Tòquio en els mesos posteriors també es vacunaran. “Tenim previsions que finalment es classifiquin uns 550 esportistes espanyols per a Tòquio”, va explicar Alejandro Blanco, president del Comitè Olímpic Espanyol (COE).\nFins ara els esportistes lleidatans que tenen plaça per a Tòquio són els palistes Núria Vilarrubla i Saúl Craviotto, i l’atleta Bernat Erta.


Primeres denúncies a Inspecció de Treball per tancar escoles que incompleixen les mesures Covid | NacióBerguedà\nPrimeres denúncies a Inspecció de Treball per tancar escoles que incompleixen les mesures Covid\nLes direccions de centres del Maresme-Vallès Oriental, Tarragona i Catalunya Central reclamen que s'aturi l'ensenyament presencial quan es vulnerin els protocols\nper Bernat Surroca / Andreu Merino, 19 d'octubre de 2020 a les 08:48 |\nUna alumna de Primària es neteja les mans amb gel hidroalcohòlic | ACN\nHa passat un mes des que va començar el curs i les dades indiquen que les escoles no actuen com a factor d'expansió del coronavirus, com sí que passa, per exemple, amb la grip. La situació als centres, però, és complicada, i professionals i sindicats han denunciat les condicions de treball i que, en alguns casos, els protocols de prevenció dissenyats pels departaments d'Educació i de Salut no es poden complir. Els sindicats han estat especialment crítics aquests últims mesos amb la gestió de les escoles per part del Govern, i aquest dijous i la setmana passada es van convocar jornades de vaga, amb un seguiment més aviat minoritari.\nAmb els indicadors epidemiològics en augment -fet que ha obligat el Govern a prendre mesures dràstiques-, les escoles continuen obertes i seran, insisteixen a la Generalitat, els últims espais que, arribat el cas, tancaran. El sentiment entre els professionals de l'educació és de calma tensa, i ja s'han començat a presentar algunes denúncies a Inspecció de Treball reclamant que es tanquin les escoles que incompleixin les mesures contra la Covid-19. NacióDigital té constància que el personal docent de tres serveis territorials -concretament el Maresme-Vallès Oriental, Tarragona i Catalunya Central- ja les han presentades. En total, Educació s'estructura a través de 10 serveis territorials.\nUna de les denúncies interposades a Inspecció de Treball. Foto: ND\nEn les denúncies a Inspecció de Treball, a les quals ha tingut accés aquest diari, es recorda que al juny ja es van presentar denúncies que assenyalaven les "mancances" del pla de reobertura dels centres fet pel Departament d'Educació. Ara asseguren que aquesta reobertura s'ha fet sense implementar "cap de les mesures" que poden minimitzar o evitar el risc de contagi.\nConcretament, les denúncies apunten que en molts centres s'incompleix la reducció d'alumnat per cada grup estable, una crítica que fa mesos que fan els sindicats de l'educació. També subratllen que no es duu a terme la neteja i ventilació adequada de les aules, i que el subministrament de mascaretes i gel hidroalcohòlic per a docents i treballadors és insuficient.\nLes direccions també exposen que la conselleria que comanda Josep Bargalló no ha establert cap sistema per verificar que es compleixi la distància d'un metre entre alumnes quan són dins el grup estable, o d'un metre i mig quan són fora d'aquest. Asseguren també que la conselleria no ha dotat de noves aules o espais als centres per poder complir amb les mesures de prevenció.\nEls escrits també recullen queixes sobre la situació dels treballadors especialment sensibles al risc de contagi. "En alguns casos no han estat valorats o no se'ls ha facilitat l'informe per tramitar la incapacitat temporal", afirmen. Als documents entregats a Inspecció de Treball, les direccions asseguren també que falten "instruccions concretes" sobre la formació específica al personal dels serveis educatius i critiquen que les consultes als òrgans de representació dels treballadors no es produeixen amb prou freqüència tenint en compte el context epidemiològic.\nPer tot això, les direccions que han recorregut a Inspecció de Treball reclamen que el Departament de Treball verifiqui si les mesures preses per Educació són suficients per garantir la salut dels treballadors de les escoles. En cas contrari, demanen que es "paralitzin" les activitats presencials amb alumnes en aquells grups o centres on no es compleixi la normativa.\n"Supèrbia" i "manca de previsió" d'Educació\nEls actors més crítics amb com s'ha fet la reobertura de les escoles han estat els sindicats. USTEC -que ha amenaçat aquestes últimes setmanes amb la vaga de professors- i la Intersindical-CSC -que va presentar una denúncia a Inspecció de Treball per inseguretat en les oposicions de docents- defensen les denúncies a Inspecció de Treball com a eina de pressió.\nUSTEC, que és el sindicat majoritari, justifica la presentació de denúncies pel fet que les condicions a les escoles "no asseguren la salut dels treballadors", segons el seu portaveu, Xavier Díez. "És la nostra obligació com a sindicat", afegeix. Aquest divendres, USTEC ha reclamat que els docents siguin considerats nivell 2 de risc i no 1 en la classificació feta per part del govern espanyol. La portaveu de Salut Laboral del sindicat, Ana Gardeñas. Gardeñas ha criticat que les mesures establertes no són suficients i també ha demanat que des de l'administració es revisi que tots els centres les estan complint. USTEC ha reclamat també reconèixer realment a tot el personal vulnerable i ha assegurat que hi ha direccions que han fet anar a treballar personal que hauria d'estar confinat.\nPer part de la Intersindical-CSC, posen l'accent en la falta de personal, el material de protecció i la manca de "previsió", segons la seva portaveu, Marina Sureda. "Volem instruccions clares i concises que arribin als treballadors i que es governi amb una empatia que ara mateix no es veu" critica, alhora que acusa el Departament d'Educació de "supèrbia".\n"No tenim ara mateix la certesa de com anirà la crisi sanitària però sabem que les mesures per pal·liar la crisi sanitària no s'estan posant. Ni les mesures materials, ni el personal ni la qüestió emocional", diu Sureda. La portaveu de la Intersindical-CSC insisteix que l'objectiu del sindicat és "preservar el dret a l'educació" i evitar el tancament d'escoles però considera que el Govern no està aportant "tots els recursos necessaris" per garantir que no s'arriba a aquest extrem.\nTot plegat després que les direccions de les escoles ja traslladessin a Educació les queixes per les deficiències als centres. En una reunió de la Junta Central de Directors d'escoles públiques, els centres van centrar les seves reclamacions en la falta de personal i van instar la conselleria a difondre instruccions "clares", tal com va avançar NacióDigital.\nSocietat, aules, Ensenyament, curs, Educació, tornar a les aules, Covid-19, pandèmia, coronavirus, escoles, prevenció, inspecció de treball, tancar, escola


Petits Grans Artistes!: CARGOL TREU BANYA...PUJA A LA MUNTANYA! Google+\nCARGOL TREU BANYA...PUJA A LA MUNTANYA!\nAra us presento una activitat que fem a les classes de P4 durant el primer trimestre.\nEntre tots muntem una cargolera a l'aula. Decidim quins materials ens faran falta per preparar una casa ben acollidora per al cargols.\nSempre encerten tot i que això de fer forats a la capsa per tal que puguin respirar els nostres nous companys...costa una mica.\nUna vegada tenim la capsa, sempre hi ha alguna família que s'encarrega de portar-nos els inquilins! És un dia emocionant i els peques estan ben conscienciats que aquests nous amics ens portaran feina: Netejar diàriament la cargolera, ruixar-los amb aigua sovint, alimentar-los i tornar-los al bosc passades unes setmanes. El curs passat els va retornar al bosc l'Aroa i ens va portar tot un reportatge fotogràfic del succés!\nAquí teniu la nostra cargolera. Vull la vostra opinió:\nL'observació diària és fonamental en aquest petit projecte que tant els hi agrada.\nUn dia, mirant els cargols al matí, els petits es van adonar que les caques dels cargols s'havien tornat vermelles.\nAlguns es van posar melodramàtics i es van pensar que estaven malalts. Però sempre hi ha una ment brillant que arriba a la conclusió de que el dia d'abans algú va portar un tomàquet: EL CULPABLE DE LES CAQUES VERMELLES! Aquesta part és ben divertida!\nL'activitat següent és LA CURSA DE CARGOLS. Prèviament fem hipòtesis sobre quin cargol arribarà abans a la meta, el cargol petit o el gran. Com sempre hi ha opinions per a tots els gustos.\nAlguns diuen que el cargol gran ja que té més força. Altres que el petit.\nI quina és la nostra sorpresa quan, després de fer la comprovació, arribem a la conclusió de que cap cargol arriba a la meta perquè no es desplacen en línia recta com nosaltres volem. La cursa s'acaba convertint en un estudi sobre on marxen els cargols i perquè no ens fan cas.\nUn altre moment impressionant és el dia que trobem unes boletes blanques amagades sota la terra. Són unes perletes brillants dignes de veure. Els cargols han posat ous!\nEls cargolets surten passades unes tres setmanes. Quina cargolada!!!! Tenim tants nous inquilins que no ens ho podem creure. Són moníssims, tan petits!!!!\nGairebé són transparents i molt petits al costat del "PACO" (és important anomenar-los pel seu nom per tal que es sentin com a casa). Gairebé s'escapen pels forats que hem fet a la capsa per tal que puguin respirar.\nEspero que us hagi agradat la nostra primera experiència amb els cargols.\nHi ha un munt d'activitats relacionades però per començar...no està gens malament!\nJoel Artigas 16 de desembre de 2011 a les 10:55\nM'ha encantat aquesta experiència Olga! Quina activitat més interessant. Gràcies per donar-la a conèixer, trobo que ens pot ser molt útil.\nEstic segur que els nens estan aprenent moltíssim. Endavant!\nOlga Mart. 16 de desembre de 2011 a les 18:00\nGràcies! Han après un munt tenint cura dels animals, veient com viuen, què mengen, etc.\nlluna 17 de desembre de 2011 a les 16:36\nJa saps que a mi tenir una cargolera a la classe m'encanta i els nens gaudeixen molt de les activitats relacionades i de cuidar-los cada dia. El que no passa sempre és que posin ous, això és senyal que han estat molt ben cuidats!\nOlga Mart. 18 de desembre de 2011 a les 14:59\nLa cura dels cargols va a càrrec del nens i nenes de la classe. Els hi encanta tenir responsabilitats i més si es tracta d'un ésser viu. El curs passat ho van fer la mar de bé i és per això que ens van néixer tants cargolets!!!\nUn petonet, Lluna!\nAmetlla 4 d’octubre de 2012 a les 22:52\nBon treball amiga. Gracies per adreçar-me a llegir-lo.\nNosaltres som un grupet de nens amn greus dificultats motòriques i totes les activitats han de ser molt senzilles i fins i tot així quasi sempre han de participar amb l'ajuda d'un adult. Per contra, tenim la sort que gaudeixen de tots els moments compartits.


Per un 2019 ple d'oportunitats La República\nPer un 2019 ple d’oportunitats\nVull aprofitar aquest primer article de l’any per desitjar-vos un feliç 2019, que ens porti la llibertat i la justícia que hem enyorat en el 2018. Enrere deixem un any […]\nNeus Munté 01/01/2019\nVull aprofitar aquest primer article de l’any per desitjar-vos un feliç 2019, que ens porti la llibertat i la justícia que hem enyorat en el 2018.\nEnrere deixem un any molt dur, en el que hem patit la repressió de l’estat espanyol i l’acció d’una justícia al servei d’aquesta repressió.\nFa pocs dies, ens reuníem per homenatjar al President Macià en el 85è aniversari de la seva mort, i a tots ens neguitejava pensar que després d’un segle, alguns dels nostres companys i companyes pateixen exili com el va patir ell, i d’altres pateixen una presó injusta, per seguir perseguint el seu somni: una Catalunya políticament lliure, socialment justa i econòmicament pròspera.\nPrecisament iniciarem aquest 2019 amb la celebració d’un judici injust i injustificable, contra persones innocents, respecte les quals només podem esperar la seva absolució.\nPer això, desitjo que aquest 2019 seguim units, ferms en les nostres conviccions i que seguim exigint els nostres drets de país, des de la serenitat i el civisme que ens caracteritzen com a poble. Com ho hem fet sempre. Com ho varem tornar a fer el passat 21D quan molts desitjaven que aquest civisme tan nostre s’acabés trencant. No ho van aconseguir. No ho aconseguiran. I que seguim donant el nostre escalf i el nostre suport als nostres presos i exiliats i a les seves famílies.\nAquest nou any és una nova oportunitat de reiterar i reforçar el nostre compromís amb el nostre país, amb el nostre somni nacional, amb les nostres idees legítimes i democràtiques, sempre pacífiques.\nI fer-ho des dels nostres municipis i les nostres ciutats, perquè el proper 26 de maig podrem expressar a través de les urnes quins pobles i quines ciutats volem construir, defensar i fer créixer. I quin país volem construir des de cada ciutat i cada poble. I en el cas de Barcelona, quina és la capital que volem per a aquest país.\nI també fer-ho des d’Europa, escollint als nostres representants al Parlament europeu, que hauran de ser altaveus de les nostres justes reivindicacions fora de les nostres fronteres.\nVeieu doncs que encetem un any ple d’oportunitats i de possibilitats, que us desitjo ple d’esperança, bona feina i il·lusions renovades, per a avançar cap a la consecució dels somnis col·lectius i personals.\nCandidata del PDeCAT a l’alcaldia de Barcelona


Junts Barcelona - Bacau: Concert de presentació del llibre a Barcelona\nL’acte va ser presentat per una representant de la Fundació Adsis, Karmele Equiza, i d’una representant de l'AMPA de l’Escola Antaviana, Noemí Benedito, acompanyades d’una alumna d’origen romanès de l’Escola Drassanes, la Catalina, i d’una altra companya seva de classe, la Saima. Va ser conduït per Lluís Vallvé, tècnic del Consorci d’Educació i, entre moltes altres coses, ànima d’aquest projecte.\nEl concert també va comptar amb la presència de l’alumnat de segon de primària i de primer de secundària de les dues escoles romaneses, l'Escoala Gimnaziala Ionita Sandu Sturdza, a través de la projecció de petits vídeos elaborats especialment per a la ocasió.\nCompartint cançons en català i en romanès\nEn el marc del projecte Junts, aquests cinc centres els darrers mesos han estat compartint cançons (de bressol, nadales, de festes, èpiques,....) que han dibuixat i han cantat en català i en romanès. En el cas de les tres escoles barcelonines aquest treball ha finalitzat amb la gravació de les cançons a l’Orfeó Gracienc, amb l’acompanyament del grup orquestral de l'escola de música de l'Orfeó Gracienc, que han dirigit Poire Vallvé i Jordi Consegal, que també han fet especialment els arranjaments per a les peces treballades. En el llibre-disc que es va presentar ahir s’hi hna incorporat els dibuixos i els enregistraments de les cançons que han fet els dos centres romanesos.\nEl llibre es pot adquirir a les escoles participants i a la Fundació Adsis. Al final de l'acte els nens i nenes de totes les escoles participants en van rebre un exemplar.\n12ena publicació del projecte JUNTS\nEl llibre “Junts dibuixem i cantem 5” és la 11ena publicació del projecte JUNTS, un projecte d'intercanvi i cooperació entre escoles de Barcelona i diferents parts del món. El projecte està organitzat pel Consorci d’Educació i la Fundació Adsis, amb la col·laboració de l’Ajuntament de Barcelona.\nEn el marc del projecte les escoles de diferents indrets del món comparteixen cada any elements de la seva cultura. El primer any intercanvien contes, el segon cançons populars i el tercer encara es decidirà en funció de l'intercanvi. El treball de cada any es recull en un llibre que s’edita a partir dels dibuixos, els textos dels alumnes i fotografies dels processos de treball. Aquest recull s’edita en català, i amb les la llengua o llengües del país de l’intercanvi.\nEn els últims anys el projecte ha realitzat 11 intercanvis vinculats a cinc ciutats diferents amb alumnat centres educatius de nivells molt variats (des de 1r de primària a 1r d’ESO). El projecte Barcelona-Bacau (Romania) es suma als que fins ara s’han realitzat amb escoles de Kedougou (Senegal), Tànger (Marroc) i Quito (Equador).\nSi voleu veure els vídeos de cada una de les cançons perseparat, clique a "més informació"


Aplicar el long tail al seo de botigues online | SEO\nEl long tail, en català "cua llarga" suposa a nivell de posicionament el concentrar els esforços de posicionament d'una pàgina web en moltes i variades paraules claus obtenir les primeres posicions de Google que no dedicar tots els nostres esforços en un parell de paraula claus molt competides que requereixen molta dedicació.\nCom ja vam explicar anteriorment la botiga en línia Amazon obté la major part dels seus beneficis de la venda de molts llibres diferents, especialitzats o minoritaris i no amb els populars bestsellers.\nQuan gestionem el posicionament d'una botiga online o ecommerce, és habitual que el client ens sol·liciti estar posicionat per termes com "botiga vins" o "vi blanc", és a dir, per la denominació del sector o termes sectorials. No obstant això, una bona campanya de posicionament ha de tractar sobre la promoció dels productes individuals. Obtenir bons resultats per a cada producte individualment donarà, sens dubte, millors resultats ja que són paraules clau que generen una major índex conversió o venda.\nVegem un cas pràctic. Un usuari que busca comprar un vi negre Catena. En el cas que busqui "vi negre" a Google, obtindrà 7240000 resultats, però no és fins al final de la primera pàgina que trobarà la primera botiga en línia que ofereix vi negre i, que casualment no disposa d'aquesta marca, resultat: 1 visita , 1 rebot, 0 conversió. No obstant això, l'usuari probablement buscarà el que realment desitja: "vi negre Catena", en aquest cas obtindrà 150000 resultats i la primera botiga a aparèixer serà la del nostre client i, quan feu clic, accedirà directament a la fitxa d'aquest vi per comprar. Resultat: 1 visita, 1 conversió, 0 rebot. Si multipliquem aquests resultats per molts vins obtenim un elevat nombre de vendes.\nEn resum, la clau per al posicionament de botigues en línia és el long tail, posicionar productes específics i no malgastar esforços en paraules massa genèriques. Un indicador per saber si estem realitzant correctament el posicionament d'una botiga en línia és la taxa de rebot o "bounce rate" que és la que mostra quants usuaris simplement han visitat 1 pàgina del nostre lloc web i han marxat en pocs segons.


Detinguts dos homes "in fraganti" per robar en un habitatge de la Ràpita - Imagina Ràdio\nEls propietaris de l'habitatge estaven dormint quan els dos lladres van entrar\nEls Mossos d’Esquadra i la Policia Local de Sant Carles de la Ràpita van detenir el passat 11 de setembre, dos homes de 31 i 37 anys, sense domicili conegut, com a presumptes autors d’un delicte de robatori amb força a l’interior de domicili.\nEls fets van tenir al voltant de les 4 de la matinada del mateix dia 11 quan, gràcies a la col·laboració ciutadana, els policies van tenir coneixement que s’estava produint un robatori en una casa adossada ubicada en el carrer Església de Sant Carles de la Ràpita.\nDos homes van accedir al domicili trepant per la façana de la casa mentre un tercer es trobava a la porta principal de l’immoble en actitud vigilant. Ràpidament, agents dels dos cossos de policia es van personar en el lloc dels fets i de manera coordinada van poder detenir l’home que es trobava a l’exterior de la casa amagat al jardí.\nSeguidament, els agents van accedir a l’interior del domicili després de contactar amb els propietaris, els quals no sabien el què estava passant i s’havien despertat pels sorolls. Els dos lladres, que encara es trobaven a l’interior, van iniciar la fugida pel terrat des d’on van accedir a l’edifici contigu i d’allí a la via pública. Els agents van detenir, després d’una persecució a peu, un dels fugitius mentre que l’altre va aconseguir fugir.\nEn l’escorcoll dels dos detinguts se’ls va localitzar gran quantitat de diners en efectiu en euros i lliures esterlines, mentre que en el terrat de l’edifici van localitzar una motxilla amb diverses eines utilitzades per forçar els accessos. Després de realitzar una inspecció a la casa assaltada els propietaris no van trobar a faltar cap objecte.\nLa investigació continua oberta per tal de localitzar el tercer lladre i determinar si els detinguts poden estar implicats en altres robatoris de les mateixes característiques ocorreguts a la demarcació. Els detinguts van passar a disposició del Jutjat d’Instrucció de guàrdia d’Amposta i es va decretar la seua llibertat amb càrrecs.\nArticle anteriorEn Comú Podem porta al Parlament que la seu de l’Agència de Natura s’ubiqui a les Terres de l’Ebre\nArticle següentCostes inicia els treballs de reparació de l’espigó de Morro de Gos del Perelló


Tercera Divisió. Jornada 18. UE CASTELLDEFELS - CF POBLA DE MAFUMET: 2-0. Triomf de prestigi una dècada després\non 04 Desembre 2017\nLa UE Castelldefels va obtenir ahir al migdia la seva 6a victòria de la temporada, tercera consecutiva a casa, en la visita del CF Pobla de Mafumet als Canyars. Els de Miki Carrillo, en un gran moment de forma resultats en mà, van vèncer el filial del Nàstic de Tarragona en un partit de domini grana, amb ocasions clares als primers 45', i molt més equilibrat en una represa que els nostres van saber jugar i guanyar, amb dues dianes al tram final, obra de Joel Coch i Aumatell. Espectacular! Imatges: Nicolás Arlanzón\nPrimer temps d'hegemonia visitant a còpia de clares ocasions i fins i tot una pilota al pal. El Castelldefels resisteix\nUna llarga dècada (concretament 10 anys i poc més de 3 mesos) hem hagut d'esperar per tornar a veure una victòria de la UE Castelldefels contra la Pobla Mafumet als Canyars en partit corresponent al grup 5 de Tercera. El 'malastruc' es va trencar per fi ahir diumenge 3 de desembre del 2017, en una nova demostració de l'evident dinàmica positiva que viu el Primer Equip groc en aquest tram final de primera volta. Aquell triomf de la llunyana 07-08 (2-0), amb gols de Dani Santos i Rafa Besalduch, 'lo mestre de Sant Mateu', ja té 'acompanyant' en l'històric contra els de la comarca del Tarragonès.\nMiki Carrillo va presentar, en el segon partit consecutiu a casa que havien d'afrontar els nostres, dues novetats respecte a l'onze que va formar d'entrada contra el Cerdanyola, caient-ne Joel Lasso per decisió tècnica i Bermúdez, en aquest cas per absència d'última hora, sent reemplaçats per Enric Vega i Joan Inés respectivament. Adversitats abans de començar. Tanmateix, aquest equip sembla capacitat per a superar pràcticament qualsevol obstacle en les darreres setmanes, raó per la qual va encarar el partit amb la màxima ambició. Cal dir d'entrada que el tram inicial va ser força entretingut. Els primers 20-25' ens van deparar un futbol de ritme alt, quelcom propi dels filials i especialment d'aquest, i així, a còpia de ràpida circulació de bimba i molta velocitat sense ella, cercant les ales, els pobletans van sortir decidits a 'manar' des del principi, raó per la qual els nostres van haver d'esmerçar-se defensivament sense cap mena d'espai per a la relaxació.\nI aquesta concentració va fer que fins i tot fossin els baixllobregatins els primers en xutar a porta, en aquest cas Aumatell (6'), rematant de cap una centrada de Pedro Bilbao. A partir del 10', però, i fins al 25', vam ser testimonis del millor tram d'encontre roig, ja que els de Juanma Pavón van ser capaços d'aprofitar algun que altre desajust defensiu local, generat fonamentalment per les fulgurants combinacions dels seus atacants, quedant-se fruit d'això a les portes del 0-1. Pol Ballesteros (9') va fer lluir Manu en una ràpida sortida als peus, evitant així que la rematada contincant acabés al fons de la xarxa, i 4' més tard Eric Vilanova va 'perdonar' el gol, quan després de quedar-se absolutament sol davant Manu, més enllà del punt de penal, va creuar un pèl massa el seu xut ras quan pràcticament es cantava la diana. Claríssima. En aquells moments el matx era tarragoní, amb un Castelldefels, que això sí, resistia amb ordre i enteresa els embats rivals, materialitzats per exemple en una nova rematada, aquest cop de Pol Valentín de volea (20'), que es va perdre lleugerament per sobre del travesser.\nCuriosament al 24' es va produir una circumstància que va fer variar l'aire del joc. I sobre el paper no era massa positiva pels nostres interessos. I és que va ser aleshores quan Kilian va prendre mal en la lluita per una pilota en incorporació atacant, havent de ser substituït per César, qui gaudia així novament de minuts. Un César, per cert, que va cuallar una magnífica actuació. Aquesta interrupció va trencar una mica la dinàmica que duia el matx i va permetre el Castelldefels prendre 'aire' i reagrupar-se millor, quelcom que va fer que fins als 8-10' últims els tarragonins pràcticament no s'apropessin a l'àrea local. Una espècie de 'mini parèntesi'. Ara bé, quan van reprendre la seva versió més vertical van ser a punt d'inaugurar l'electrònic, especialment en dues ocasions. Al 36', una gran jugada individual de Pol Prats va acabar amb un xut creuat que es va estavellar a la fusta, des la corona de l'àrea, mentre que al 39' 'Sant Manu' va tornar a aparèixer per desviar una violenta 'fuetada' de Pol Ballesteros que tenia 'molt mala pinta'. Novament Ballesteros van provar-ho al 44', aquest cop sense perill, ensurts, els dos primers, que ens van conduir al descans sense gols. Resistència reeixida.\nSegon temps de ritme més baix, molt més equilibrat. El Castelldefels creix i troba l'1-0 a la sortida d'un córner. D'ençà al final, gestió de renda i sentència amb el 2-0 d'Aumatell\nSuperada la pausa cal dir que el ritme del joc va decaure de manera clara, amb un Castelldefels cada cop més ferm i sòlid i una Pobla que, sense deixar d'intentar-ho, va començar a pecar d'una certa ansietat a l'hora de prendre decisions en els darrers 30-40 metres de camp, raó per la qual els nostres van ser capaços de patir cada cop menys sense pilota i generar una mica més d'inquietud quan la tenien. De fet, la primera arribada perillosa del segon temps va ser local, quan una interessant centrada de Pedro Bilbao des de la dreta no va poder ser rematada al segon pal per Aumatell (55'), qui ja era amb la 'canya a punt'. La resposta 'grana' no es va esperar, i pràcticament en l'atac següent Pol Prats va gaudir d'una nova clara ocasió, quan després d'una magnífica contra conduïda per l'ala dreta, no va saber superar Manu amb cama esquerra. Aquella opció va semblar esperonar una Pobla que al 60' va tornar a fer-nos patir en una potent arrencada de Pol Ballesteros que va acabar en córner després d'un xut ras.\nEl Castelldefels, insistim, i tret d'aquestes dues fuetades concretes, no estava patint tant com en determinades fases del primer temps ni molt menys, i de la mateixa manera que a l'acte inicial, una altra interrupció llarga, aquesta per problemes musculars del porter visitant Perales, qui finalment va poder seguir, va donar pas a una dinàmica diferent, dinàmica que ens va permetre viure els millors minuts UEC a l'encontre, fase que va cristal.litzar en els gols i en la victòria. Tot plegat va coincidir amb el segon canvi mariner, l'aparició de Joel Lasso en detriment d'Enric Vega, i la realitat és que entre unes coses i altres el Castelldefels va 'créixer' quant a joc ofensiu es refereix, sovintejant amb verticalitat els tres quarts ofensius. Tant va ser així, que va generar dues bones opcions en les botes de Gibert (64'), qui va ser a punt de superar Perales amb un colpeig llunyà derivat del refús d'un córner, i de Joel Lasso (69'), qui en acció individual va provar un xut ras atrapat pel porter. Aquestes dues situacions van ser l'avantsala de l'1-0. I és que corria el 71', quan un córner servit per Kevin des de part dreta va ser enviat al fons de la xarxa, de cap, per Joel Coch, qui marcava, no només el gol de l'ex, sinó sobretot el seu segon gol amb la samarreta UEC, diana que obria el marcador. Paradoxal que fos Joel Coch qui obrís la 'llauna', amb tot el que significa el seu cognom pel Nàstic i per la Pobla de Mafumet.\nEl gol, com reconeixeria en roda de premsa el tècnic visitant, Juanma Pavón, va fer molt de mal en un quadre visitant que en els 10-15' posteriors no va ser capaç de reaccionar, ni tan sols amb els canvis, ja que el 'míster' andalús va apostar en la recta final per Brugui, Sergi Gestí i Kone. El Castelldefels, amb una feina brutal per part de tothom, ben liderada per l'experiència i l'ofici d'una parella de centrals, Joan Castillo-Joel Coch, que va demostrar plenament la seva solvència, no va patir gaire fins pràcticament el 85', que va ser quan la Pobla, amb un futbol una mica més vertical, va intentar generar algun maldecap més, però la realitat és que va ser un 'voler i no poder' contra l'infranquejable mur groc. En aquest context, i aprofitant els espais, va caure el 2-0, transformat per Jordi Aumatell (92'), amb els visitants 'bolcats', en un passada vertical de Santi Triguero que va permetre el manlleuenc travessar el camp sol amb pilota durant més de 50 metres i batre Perales de xut creuat.\nEn defintiva, doncs, magnífica i prestigiosa victòria d'un Castelldefels que encadena ja 4 jornades consecutives sense conèixer la derrota i tres victòries seguides a casa, xifres que palesen el gran nivell competitiu que està mostrant l'equip en aquest tram final de la primera volta i de l'any natural 2017 i que el situen amb 23 punts, 10 per sobre dels llocs de descens directe a Primera Catalana. Espectacular, Equip!\nUE CASTELLDEFELS: Manu Martín; Juanito, Joan Castillo, Joel Coch, Kilian (César, 25'), Joan Inés, Kevin, Gibert (Santi Triguero, 77'), Pedro Bilbao, Aumatell i Enric Vega (Joel Lasso, 62')\nCF POBLA DE MAFUMET: Perales; Pol Valentín, Roger Figueras, Salva, De Nova, Adri Gimeno (Kone, 77'), Eric Vilanova, Rayco, Pol Prats (Sergi Gestí, 77'), Riad i Pol Ballesteros (Brugui, 69')\nÀrbitre: GONZALES MORENO; TG: Joel Coch, Aumatell // Roger Figueras, Juanma Pavón (entrenador Pobla Mafumet)\nGols: 1-0: JOEL COCH (71'); 2-0: AUMATELL (92')\nMIKI CARRILLO: Entrenador UE Castelldefels. "La veritat és que més no podem demanar. A la jornada 10 portàvem 6 punts i ara en tenim 23. Són el reflex dels últims partits, en què l'equip està superant totes les adversitats a base de caràcter i sacrifici, i sobretot sabent patir. Avui jugàvem contra un gran equip, professional, amb excel.lents jugadors i que evidentment ens ha fet patir. Hem aguantat el seu domini, resistint sense encaixar al primer temps, i a la segona les coses s'han equilibrat i hem tingut prou encert com per guanyar. Ho teníem difícil per totes les circumstàncies en forma de baixes, lesions i demés que ens acompanyen últimament, però ens hem tornat a sobreposar a tot. A la zona defensiva anem justos, tot i que també cal ressaltar la gran feina que està duent a terme César, que està jugant a un nivell altíssim en els minuts que està disputant. Al descans els hi he dit que podíem guanyar i que ens ho havíem de creure, ja que tot i les baixes ho estàvem fent bé. Hi ha un gran grup humà i estem en un gran moment de forma i ho hem de seguir aprofitant. A la primera part, sense estar del tot malament, no acabàvem d'estar bé defensivament, cometent desajustos, també derivats del nivell del rival, un equip molt ràpid i de qualitat. Havíem de defensar més juntets i no cometre errades. I també penso que a la segona amb pilota hem estat millor, especialment a partir del 60'. Hem trobat el gol a pilota aturada. Content amb la victòria, pel que ha sigut el partit, pel rival i per l'esforç de tots. Són punts molt importants de cara al futur. Tenim dos centrals amb experiència i que saben jugar en el cos a cos, situació en què gairebé sempre guanyen la partida, un porter que viu un gran moment, i un equip en general que treballa molt bé en defensa. L'aturada ens vindrà bé per a descansar i recuperar alguns jugadors. Anirem a Terrassa a competir i donar-ho tot, com sempre. Ells tenen un gran equip, ple de jugadors de qualitat, i evidentment és un camp difícil per a qualsevol rival, però com és habitual, intentarem tancar l'any i la primera volta de la millor manera possible"\nJUANMA PAVÓN: Entrenador CF Pobla Mafumet. "Hem fet un primer temps en què hem estat molt superiors al rival i hem fet tot el que s'ha de fer per guanyar excepte el més important: marcar. Hem generat de moltíssimes maneres: en jugades combinades, amb joc directe, etc, però la realitat és que no hi ha hagut manera de trobar el gol. A la segona les coses s'han igualat perquè és veritat que hem estat posseïdors de la pilota però no del partit, i en una jugada a pilota aturada en contra, que teníem treballada però que no hem sabut defensar bé, encaixem l'1-0, gol que ha estat un 'cop' duríssim, del que crec que no ens hem acabat de refer del tot pràcticament fins al final. Sobretot perquè, mentalment, anar per sota del marcador després d'un partit que has dominat tant, sempre afecta. Després ha estat un 'voler i no poder'. En algunes fases hem pecat una mica de joventut. És el típic partit que encara que el tornem a jugar 10 vegades més, gairebé segur que no el guanyaríem perquè ha quedat clar que avui el gol no era patrimoni nostre. Tanmateix, em quedo amb la satisfacció de veure com hem tingut actitud i ganes de guanyar en tot moment, i que si s'ha de perdre, aquesta és la manera de fer-ho. Hem d'anar a pels partits. És veritat que el gol està sent la gran assignatura pendent. Ho treballem molt als entrenaments, i ho intentem millorar de totes les maneres possibles, però ens costa trobar porteria. Abans d'aquesta jornada portàvem bona ratxa, però sempre guanyant per la mínima, 0-1 o 1-0. A nivell classificatori estem en el grup dels que lluiten pels llocs capdavanters, i tot i que ens queda un partit complicat contra l'Espanyol B per acabar la primera volta, partit que estic convençut que guanyarem, crec que tenim capacitat per a mantenir-nos allà. Em feia molta il.lusió entrenar un filial, i la veritat és que el grup 5 de Tercera és el més fort o un dels forts que conec dels de Tercera, i en conec uns quants. Hi ha 10-12 equips que volen estar a dalt i per això l'exigència és màxima".\nLlegir 1012 vegades\tDarrera modificació el Dilluns, 04 Desembre 2017 11:33\nMés en aquesta categoria: « Jornada 17. UE CASTELLDEFELS - CERDANYOLA FC: 1-0. Afortunada i valuosa victòria\tGAUDEIX DEL MILLOR ÀPAT D'AQUESTES FESTES AL RESTAURANT CEL BLAU »


Degnish Farmhouse Clachan-Seil Regne Unit - Ofertes d'hotels amb els MILLORS DESCOMPTES EN LÍNIA\nKilmelford, Clachan-Seil, Regne Unit - Veure al mapa\nMés informació sobre Degnish Farmhouse\nSi el que està buscant és per un hotel ben situat a Ardfern, no busqui més enllà de Degnish Farmhouse. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nEl Degnish Farmhouse, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. A l'hotel s'hi pot gaudir d'unes comoditats de primera classe com instal.lacions per a minusvàl.lids, instal.lacions de barbacoa.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, aparell de televisió, reproductor de DVD/CD, nevera, renta vaixelles a cada habitació. L'hotel ofereix instal.lacions fantàstiques, incloses jardí, sala de jocs, per ajudar-vos a relaxar després d'un carregat dia a la ciutat. Degnish Farmhouse és una elecció inteligents per a viatgers a Ardfern, i ofereix una estada relaxant i sense molèsties.


Enguany el curs estarà marcat per l’aplicació de les mesures sanitàries per prevenir la Covid-19. Des de la direcció del centre ja s’ha definit el protocol i es té tot a punt perquè l’activitat es pugui desenvolupar amb la màxima normalitat possible, a partir del proper dilluns 21 de setembre. Es prioritzarà la formació presencial, però en cas que fos necessari, les classes es podran seguir de manera telemàtica, sempre que sigui possible, en funció del nivell. Atès que l’Escola d’Adults comparteix equipament amb l’Escola de Música, s’han definit entrades i sortides separades per als dos espais. Els alumnes i professors portaran mascaretes i a tots ells se’ls prendrà la temperatura en començar les classes.\nPel que fa a l’oferta formativa, s’ofereixen una quinzena de cursos, entre la formació reglada i no reglada:\n-Iniciació a la llengua catalana (Torroella i l’Estartit).\n-Iniciació a la informàtica.\n-Itinerari de llengua catalana.\n-Curs oficial de preparació a la prova d’accés als cicles formatius de grau mitjà.\n-Curs oficial de Graduat en educació secundària (GES).\n-Curs de Preparació per obtenir la nacionalitat espanyola.\n-Curs de preparació per al DELE, nivell A2.\n-Curs castellà nivell A1.\n-Curs d’anglès (Torroella i l’Estartit).\n-Curs bàsic de fotografia.\n-Curs de perfeccionament de fotografia.\n-Taller 144. Fonaments de la fotografia II.\nEl servei orienta una part important de la seva tasca a facilitar l’accés formatiu a la població nouvinguda o en risc d’exclusió social. En aquest sentit, es dóna molta importància a l’alfabetització i a l’ensenyament del català, activitat coordinada amb Càritas Baix Ter i el Servei per a la Normalització Lingüística. També es treballa per projectar l’escola més enllà de la perspectiva educativa i sociocultural del municipi i per ser l’eix integrador i potenciador dels aprenentatges i coneixements perquè els destinataris adquireixin el grau de competència mínima per desenvolupar-se en la societat.\nC/ Onze de Setembre, 2 (edif. convent dels Agustins) 17157 Torroella de Montgrí · Tel. 972 75 51 44; correu: cfatorroella@xtec.cat.\nD’altra banda, el Consorci per a la Normalització Lingüística també té a punt la seva programació de cursos de català per a adults, en diferents modalitats: presencials, en línia amb sessions presencials i en línia 100 %.\n-Per a les persones que volen aprendre a parlar en català amb fluïdesa i correcció i per a les que volen escriure’l adequadament.\n-Per a les persones que l’han d’utilitzar de manera excel·lent.\n-Per a col·lectius específics.


Participació ciutadana i foment del teixit social - Ajuntament de Terrassa\nLa Participació s'entén com un compromís comunitari, des dels diferents programes que conformen el Pla, es pretén potenciar el teixit social del barri i que les entitats socials es facin corresponsables del canvi que tindrà el barri durant i després de la execució del Pla. De fet, hi ha una actuació concreta en relació a la participació, però aquesta és en realitat una de les línies mestres del Pla, està present de diferents maneres a totes les intervencions i, fins i tot, al disseny dels programes.\nDels Grups de Treball: especialitzats en temes concrets, són el punt de contacte directe amb els serveis municipals. La ciutadania fa aportacions per a concretar a perfilar les actuacions urbanístiques previstes i es debaten i es dialoga al voltant dels àmbits socioeconòmics del Pla.\nDel Comitè d'Avaluació i Seguiment: seguiment i control de les actuacions, realitza i eleva a la comissió de gestió del fons de foment del programa de barris i àrees urbanes l'informe d'avaluació final.\nDel Consell Plenari: fomenta la participació en el Pla de barris del conjunt d'entitats i associacions de La Maurina.\nEn aquest programa també s'ha donat suport econòmic, assessorament i formació a les entitats.


Empresonen la democràcia | L'Accent - Informació i comunicació popular dels Països Catalans\nEmpresonen la democràcia\nEscrit per Redacció Publicat el 04/11/2009\nEl passat dimarts 13 d’octubre, el funest jutge Baltasar Garzón ordenava la detenció de deu persones a Euskal Herria acusades d’encapçalar la nova estratègia política militar de l’organització Euskadi ta Askatasuna. L’Audiència Nacional espanyola, hereva de l’antic Tribunal de l’Ordre Públic en temps de Franco, s’encarregava d’encarcerar els impulsors de l’última aposta de l’esquerra abertzale per tal de superar el conflicte armat. Segons els seus mitjans afins, habituals i de filosofia unionista, ETA rebia el cop definitiu i tots ho volien celebrar amb la pompositat que es mereixia la notícia.\nDesinformar per controlar: no és nova l’estratègia, fa dècades que s’utilitza, de fet el seu impulsor va ser un tal Goebbels, Joseph Goebbels, ministre de Propaganda del partit nazi alemany: “Repetir una mentida mil vegades acaba convertint-se en veritat”. Màxima que marca la trajectòria del Ministeri d’Interior de l’Estat espanyol (només cal recordar Acebes borbollant com una titella desencaixada l’11 de març de 2004: “Ha estat ETA, ha estat ETA, ha estat ETA”).\nEns han parlat de garanties processals, d’independència judicial i de testimonis policials irrefutables. Ens han parlat de tot això i ens parlaran de molt més, malgrat que no són més que falòrnies de bar. Els i les que hem estat jutjats per aquest tribunal especial sabem que les garanties processals es redueixen a una mera formalitat, que el poder legislatiu i el judicial formen una piconadora il·legítima prostituint la tan escatainada separació de poders de la qual en parlava Montesquieu, i que les proves policials incontestables es redueixen amb una normalitat esgarrifosa a declaracions estretes sota tortura. Des de les entranyes de l’Estat espanyol, amb l’ardit que tants bons resultats els dóna, sentencien que tot és ETA i que tot forma part d’un mateix entramat que busca la mateixa finalitat. En literatura això s’anomena metonímia: confondre la part amb el tot. Però per tal que ningú no es pensi que vull parlar de metàfores i de relativitats abstractes em passaré al terreny del concret. Anem a pams.\nCinc persones romanen segrestades a la presó i tres més estan en llibertat sota fiança per desenvolupar una activitat política pública. La deriva autoritària i repressiva de l’Estat espanyol, en el marc de la qual s’han d’entendre aquestes detencions, tan sols ofereix una sortida a la societat, i aquesta és la perpetuació del conflicte. I això no només ho penso jo, sinó que també ho pensen les quaranta mil persones que el dissabte 17 d’octubre es van manifestar a la ciutat de Donosti per recalcar dues coses:\nD’una banda, que l’única finalitat de la Llei de partits és negar el dret a la participació política d’un sector de la ciutadania que professa una ideologia abertzale i socialista, i, que davant d’aquest fet, on es criminalitzen les idees, mai s’acceptarà l’escenari de bloqueig i passivitat que es vol imposar.\nI de l’altre, que la unitat dels sindicats ELA, LAB, ESK, ESTEE-EILAS, EHNE I HIRU, i dels partits polítics EA, EB, PNB, Aralar i, evidentment, Batasuna deixa en entredit les teories repressives de l’Estat espanyol.\nEl PNB i el sindicat de la seva massa social ELA van sortir al carrer i van signar el manifest conjunt malgrat les advertències explícites de Rubalcaba: “Tot aquell que surti (amb la manifestació) defensarà al carrer una estratègia política i militar dissenyada per ETA”. Una vegada més els espanyols es queden sols, en minoria aclaparadora, i imposant per la força les seves tesis.\nLa multitudinària manifestació que va omplir de gom a gom la Bahía de la Concha de Donosti no era una demostració de poder, de capacitat o de potència de l’esquerra abertzale. El que vam veure va ser la fotografia d’un futur, la il·lusió d’un horitzó i l’esperança d’un camí per recórrer. I molts pensem que pot i deu ajudar a coordinar esforços entre tots i totes aquelles que desitgem realment construir un escenari democràtic com a plataforma per superar les causes del conflicte armat.\nPerquè d’una banda tenim un ministre d’Interior que diu en una roda de premsa: “O violència o política”. I ho diu després d’una operació policial contra tots aquells i totes aquelles que busquen obrir noves vies polítiques a l’espiral on ens trobem, i tot just quan l’Estat espanyol inicia un nou judici contra els militants de Segi, l’organització política del jovent abertzale. I d’altra banda tenim una majoria social que va voler proclamar amb la seva presència i representativitat que no està disposada a tolerar muntatges polítics policials que només busquen trencar qualsevol temptativa per desembocar en un marc en què la societat pugui triar lliurement el seu futur.\nL’Estat espanyol vol sotmetre a Euskal Herria, i per tal d’aconseguir-ho està disposat a retallar les llibertats civils i polítiques més bàsiques. La repressió és l’aposta que més beneficis li reporta a curt termini. Però la lluita d’alliberació d’un poble mai és un esprint, i la iniciativa política frontal és la millor forma de combatre la barbàrie, l’apartheid i l’empremta dels que ara estan patint les conseqüències de la seva coherència en forma de presó i aïllament. Perquè una vegada més s’emporten lluny als companys i les companyes, a les persones, tot i que inevitablement deixen més determinació que mai als barris, als pobles i les ciutats, determinació per continuar avançant. Empresonen la democràcia, sí, però mai podran silenciar la veu de tot un poble.\n“La solidaritat és la\ntendresa entre pobles.”\nCategoria: Col·laboracions Visualitzacions: 1378\nMés diners públics pels bancs\nSi tanmateix se’n van (els rics i els impostos)\nEl cotó no enganya…


Consell de la Joventut de Barcelona El CJB presenta l’Informe sobre l’estat de la joventut 2016-17\nEl Consell de la Joventut de Barcelona (CJB) ha elaborat, un any més, l’Informe sobre l’Estat de la Joventut 2016-17, un document que pretén fer un seguiment i avaluació de les polítiques públiques de joventut que s’han elaborat a nivell municipal durant el 2016 i 2017. L’informe també aborda altres aspectes que afecten als i les joves de la ciutat i exposa les diferents accions que el CJB ha portat a terme en relació a aquestes temàtiques.\nEnguany, l’Informe es divideix en set apartats: Pla Jove, cohesió social, habitatge, treball digne, participació, equipaments i territori. Al llarg del document es tracten diferents temàtiques que afecten als i les joves de Barcelona, com les dificultats per emancipar-se i començar una vida autònoma, la manca d’equipaments juvenils i espais on les entitats juvenils puguin desenvolupar les seves activitats o les diferents accions que s’han dut a terme per fer de Barcelona una ciutat més inclusiva.\nPla Jove, punt de partida de les polítiques de joventut\nL’Informe d’enguany comença amb una valoració de la definició del nou Pla d’Adolescència i Joventut de Barcelona, aprovat durant el 2017 amb els vots de Barcelona en Comú, el Partit Socialista de Catalunya i Esquerra Republicana de Catalunya. Des del CJB es valora molt positivament el resultat final del Pla i el paper que ha tingut en la formulació de moltes de les propostes a través de la incorporació de diverses demandes extretes del document “Sacsegem la ciutat: reivindicacions de l’associacionisme juvenil per a Barcelona”. Per altra banda, es lamenta no haver comptat amb més consens entre els diferents Grups Municipals i la dilació entre l’antic Pla (finalitzat al 2015) i l’actual. Finalment, des del CJB es reclama preveure amb més temps l’elaboració dels plans directors i executar les accions previstes seguint el calendari establert.\nTreball digne, de qualitat i a la ciutat\nAquest apartat es centra en la precarietat laboral que viuen les persones joves de la ciutat. L’informe recull un seguit d’indicadors que demostren que les condicions que Barcelona ofereix a les persones joves no són les necessàries per emancipar-se de manera digna. Així, una de les dades que es destaquen és la taxa d’atur juvenil a Barcelona, que arriba a un 27’5%, inferior a la taxa catalana (35,3%). Malgrat aquestes dades, aquests anys de postcrisi donen lloc a una realitat laboral summament preocupant per als i les joves pel que fa a les condicions laborals, la temporalitat o els sous. El 2016, per exemple, només un 12% dels contractes signats per menors de 30 anys va ser indefinit. Donada aquesta situació, a l’informe es demana a l’Ajuntament que executi el Pla de Foment de l’Ocupació Juvenil de Qualitat amb decisió i de forma íntegra, de manera que s’aconsegueixi el màxim impacte.\nL’habitatge, un dret no acomplert\nL’habitatge és un dels elements claus a l’hora de parlar d’emancipació juvenil. En aquest apartat s’exposa que des de l’any 2014 el preu del lloguer a Barcelona ha anat incrementant. Actualment, a districtes com Ciutat Vella, Sarrià o Les Corts els preus del lloguer són superiors als que hi havien durant la bombolla immobiliària dels 2000. Si aquest fenomen s’ajunta amb la realitat laboral de condicions precàries i sous baixos, el resultat és salvatge per al jovent que vol viure a Barcelona. Totes aquestes circumstàncies donen lloc a una situació d’abandonament de la ciutat per part de moltes persones joves, un èxode urbà difícil de quantificar, però que ben segur tindrà conseqüències si no s’hi posa remei aviat. Davant aquesta situació, des del CJB s’ha participat a iniciatives com Barcelona no està en venda, una plataforma de diverses entitats i agents de la ciutat que treballa contra la gentrificació dels barris i l’especulació a la ciutat.\nCohesió social, des de la diversitat i per la igualtat\nL’apartat de cohesió social és un gran bloc on s’inclou diverses temàtiques: LGBTI+, gènere, salut mental i associativa, drogues, interculturalitat i associacionisme educatiu.\nPel que fa a les temàtiques LGBTI+, l’informe destaca el nou Pla Municipal per la Diversitat sexual i de gènere i valora molt positivament la creació del Centre de Recursos Municipal LGBTI, mesura inclosa al Pla tot i que el centre encara està en construcció. A l’informe també es destaca el Pla de Justícia de Gènere, dins l’apartat de gènere. Aquest Pla inclou mesures molt interessants i necessàries però resulten insuficients aquelles relacionades amb les dones joves, ja que es redueixen als drets a la interrupció de l’embaràs, la salut sexual i reproductiva i la seguretat a l’espai públic, àmbits molt pertinents però limitats que deixen fora temàtiques tan importants com la bretxa salarial o les violències masclistes. Finalment, el CJB celebra les campanyes antimasclistes que s’han portat a terme des de l’Ajuntament i els protocols anitmasclistes que s’han desplegats a l’espai públic, com a les festes de La Mercè.\nA l’apartat de salut mental i associativa es destaca el Pla de Salut Mental, que posa el focus en infants, adolescents i joves com a col·lectius prioritaris. En aquest Pla també s’exposa que la participació és una de les eines més importants a l’hora de detectar problemes de salut mental. En aquest sentit, des del CJB es vol seguir treballant aquest àmbit per tal de reforçar la prevenció i afavorir la detecció precoç de problemes de salut mental i emocional a les associacions.\nEl bloc de cohesió social segueix amb els apartats de Drogues i Interculturalitat. A l’apartat de Drogues es valora positivament el Pla d’Acció sobre Drogues de Barcelona i se celebra que la seva elaboració s’hagi fet des d’una perspectiva no estigmatitzant. Pel que fa a la interculturalitat, es posa de manifest que, segons la diagnosi del Pla Jove, el 28% de les persones entre 15 i 29 anys empadronades a la ciutat són de nacionalitat estrangera. Davant aquesta dada, el CJB prioritza el treball entorn a la interculturalitat a través de l’Aixada Antiracista amb l’objectiu de que les entitats i serveis juvenils de la ciutat incorporin la perspectiva intercultural. En aquest sentit, durant el 2017 s’han organitzat diverses formacions en perspectiva intercultural adreçades a serveis juvenils com Els Punts d’Informació Juvenil de Barcelona, el Centre d’Informació i Assessorament per a Joves i el Centre de Recursos per a les Associacions Juvenils de Barcelona.\nFinalment, a l’apartat d’associacionisme educatiu es destaca el programa “Associacionisme educatiu per a tots i totes”, que té com a objectiu facilitar la participació d’infants i joves en situació de vulnerabilitat en les activitats dels esplais i caus. També es menciona el Projecte Baobab que pretén garantir l’oferta de lleure educatiu a barris on sovint aquesta necessitat no està coberta.\nLa participació, eina per fer-se escoltar\nAquest apartat s’inicia amb la valoració del nou reglament de participació ciutadana. El CJB el valora molt positivament, ja que ofereix noves vies i eines de participació a nivell local, però lamenta que es trobi limitat sovint per lleis i normatives de rang superior. Per altra banda, també es demana que la participació vagi més enllà de l’àmbit local i es treballi per a la transformació del conjunt del sistema democràtic. Aquest bloc també tracta la participació en els centres educatius. Així, s’explica la campanya de foment del vot a les eleccions per escollir representants al Consell Escolar que realitza el CJB cada dos anys i les formacions, també organitzades pel CJB, que es porten a terme per als i les alumnes escollides. Finalment, el darrer apartat del bloc està dedicat a la Lali Jove, la festa major juvenil i associativa que organitzen les entitats juvenils del CJB en el marc de les Festes de Santa Eulàlia.\nEls equipaments, espais per a persones joves i entitats juvenils\nEl darrer Pla d’Equipaments Juvenils va finalitzar l’any 2015 i només amb la meitat de les actuacions previstes efectuades. En aquest bloc es reivindica l’elaboració d’un nou Pla, que ja arriba tard, que doni resposta a les necessitats de cada barri i districte de la ciutat. Des del CJB es demana comptar ja amb un nou Pla d’equipaments juvenils i que, a més, prioritzi la gestió ciutadana i associativa. També es posa sobre la taula la problemàtica que viuen moltes associacions juvenils al no disposar d’espais per desenvolupar les seves pròpies activitats.\nEl punt de vista del territori, la realitat als districtes\nEl bloc de territori està dividit per districtes i fa un repàs de les diferents reunions que s’han portat a terme entre el CJB, totes les regidories de Districte i les entitats i plataformes del territori. Aquest darrer apartat mostra algunes dades rellevants de cada Districte i fa una valoració en matèria de polítiques territorials i equipaments juvenils.\nEtiquetes: informe participacio polítiques de joventut


MOLLET EN COMÚ DECIDEIX NO DONAR SUPORT AL PRESSUPOST PER 2020, PER FALTA DE CONCRECIÓ I COMPROMISOS  - Mollet en Comú\nLa proposta de l’equip de govern, ha estat aprovada per majoria absoluta, això és amb 13 vots favorables, dels 25 membres del Ple. Els vots afirmatius han estat 10 del PSC i 2 de Podem, al govern, i per part de l’oposició 1 vot favorable de Junts per Mollet. El grup de Ciutadans ha fet 2 abstencions, i els vots en contra han estat 6 d’Ara Mollet ERC-MES, i 4 de Mollet en Comú.\nAquest dilluns 16 de desembre s’ha celebrat el Ple on es debaten i voten els pressupostos de l’Ajuntament i els seus i organismes i empreses, per l’any 2020.\nCal destacar que enguany tots els grups municipals han presentat propostes al pressupost. Únicament s’ha fet públic el document de més de 150 propostes de Mollet en Comú. Des del 25 de novembre està a disposició de tota la ciutadania a la web de l’organització, en xarxes i també referències en suport paper.\nLa transparència és un eix bàsic de la nostra manera de fer i entendre la política. I per això ho hem estat en tot el procés: donant a conèixer les propostes al pressupost, celebrant una assemblea oberta per decidir el vot del grup municipal, i ho som explicant els arguments i motius del vot contrari a la proposta de pressupost que presenta l’equip de govern.\nMollet en Comú ha afrontat el nou pressupost des del compromís amb la nostra ciutat i el nostre programa, i s’ha fet des d’una actitud treballadora, constructiva, dialogant i participativa, i conscients de la situació política actual a Mollet.\nHem presentat a la ciutadania i a l’equip de govern més de 150 propostes, de lo general a lo concret, barris i ciutat, intentant traslladar les diferents necessitats que hi ha. Som conscients que actualment hi ha un equip de govern amb pràcticament majoria absoluta, i malauradament, el vot de Mollet en Comú no és decisiu. En no ser necessari, no hi ha hagut cap intent d’aconseguir-ne el suport. El PSC i Podem han preferit aconseguir-lo en d’altres formacions, com ha estat el vot afirmatiu de Junts per Mollet.\nHem posat sobre la taula idees, projectes i propostes, de les que ens sentim orgullosos i seguirem defensant, com la importància dels barris i la comunitat; la necessitat d’una residència pública, la policia de barri, l’habitatge, el pacte local del civisme, una xarxa d’agents cívics, l’emergència climàtica, entre d’altres.\nDes de Mollet en Comú, compartim perquè són la nostra bandera, els grans eixos: medi ambient, feminisme, justícia social i ocupació. Són els que es descriuen en el document anomenant “Memòria d’alcaldia”. Ara bé, trobem que hi falta la concreció, i caldrà veure la realitat executada. És a dir, acomplir amb allò que es recull al pressupost i en les bones intencions expressades.\nAmb les propostes –desconegudes- de cada grup, no hi ha hagut cap modificació en el pressupost inicial. Cap ni una modificació amb les propostes presentades: no ha variat cap import, concepte ni partida. I això vol dir manca de concreció i compromís.\nDes de Mollet En Comú volíem compromís i concreció. Incorporar partides concretes, establir una comissió que en fes el seguiment. Però sense cap ni un compromís, no és possible. Essent un govern progressista, esperàvem la incorporació de mesures realistes i viables que provenen d’una altra formació progressista i d’esquerres com Mollet En Comú.\nTambé volíem reconeixement de les nostres aportacions, idees, treball. Un govern de tothom i per a tothom, seria savi de reconèixer el treball col·lectiu per Mollet. Però això, tampoc és així a dia d’avui.\nPer aquests motius, des de Mollet en Comú, i segons va acordar la seva assemblea, s’ha plantejat un no amable. És a dir, un vot contrari, des de la confrontació de models, de maneres de fer política.\nTot i compartir algunes grans idees, cal contrastar la realitat executada, i aquesta ha de començar per ser més concreta en el pressupost.\nAmb tot allò que hem aportat d’idees i conceptes, i que des de l’equip de govern probablement s’acabarà també defensant, esperem que la ciutat pugui avançar, i millorar el dia a dia de les persones i el futur i les oportunitats.\nDes de Mollet en Comú farem seguiment, com a tasca que ens pertoca a l’oposició. Especialment d’aquelles propostes que compartim i que volem que siguin veritablement realitat a Mollet. I continuarem reivindicant aquelles que no es portaran endavant per manca d’ambició o de voluntat.\nMés info i documentació sobre les propostes de Mollet en Comú pels pressupostos 2020 a:\n← Això s’ha de saber\nDes de Mollet en Comú us desitgem bones festes i un bon any →\n10/08/2019 10/09/2019 admin\t0


xerrades – AMIPA CEIP Es Molinar\nBenvolgudes famílies. Des de l'AMIPA us volem agrair la vostra inestimable col·laboració en el projecte "Escola de Pares". Moltíssimes gràcies per haver-nos ajudat responent a l'enquesta que us vam passar anteriorment. Gràcies a vosaltres ja tenim organitzades 5 xerrades que creiem i esperem que siguin del vostre gust. Nosaltres així ho esperem. A continuació us … Continua llegint Escola de pares – Xerrades 2017